ROZHODNUTIE KOMISIE
zo 6. septembra 2006
o určitých ochranných opatreniach v súvislosti s obchodom s hydinou v rámci Spoločenstva určenou na obnovu zásob voľne žijúcej zveri
[oznámené pod číslom K(2006) 3940]
(Text s významom pre EHP)
(2006/605/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (1), a najmä na jej článok 10 odsek 4,
so zreteľom na smernicu Rady 2005/94/ES z 20. decembra 2005 o opatreniach Spoločenstva na kontrolu vtáčej chrípky a o zrušení smernice 92/40/EHS (2), a najmä na jej článok 3,
keďže:
(1)
V smernici Rady 90/539/EHS z 15. októbra 1990 o veterinárnych podmienkach, ktorými sa spravuje obchodovanie s hydinou a násadovými vajciami v rámci Spoločenstva a ich dovoz z tretích krajín (3) sa ustanovujú veterinárne podmienky, ktorými sa spravuje obchodovanie s hydinou v rámci Spoločenstva a jej dovoz z tretích krajín vrátane pravidiel obchodu s hydinou určenou na obnovu zásob voľne žijúcej zveri v rámci Spoločenstva a jej dovozu.
(2)
V rozhodnutí Komisie 2005/734/ES z 19. októbra 2005, ktorým sa ustanovujú opatrenia biologickej bezpečnosti na zníženie rizika prenosu vysoko patogénnej vtáčej chrípky spôsobenej chrípkovým vírusom A podtypu H5N1 z voľne žijúcich vtákov na hydinu a iné vtáky chované v zajatí a ktorým sa zavádza systém včasného zisťovania v obzvlášť rizikových oblastiach (4), sa stanovuje, že členské štáty vymedzia na svojom území oblasti s osobitným rizikom zavedenia a výskytu vysoko patogénnej vtáčej chrípky spôsobenej chrípkovým vírusom A podtypu H5N1 založené na určitých rizikových faktoroch.
(3)
Hydina určená na obnovu chovu voľne žijúcej zveri zahŕňa rôzne druhy chovanej pernatej zveri vrátane vodného vtáctva. Takáto hydina sa chová v zajatí a následne sa vypustí do voľnej prírody, kde slúži ako poľovná zver a je zdrojom mäsa voľne žijúcej pernatej zveri.
(4)
V rámci chovu hydiny určenej na obnovu zásob voľne žijúcej zveri často dochádza k jej kontaktu s voľne žijúcim vtáctvom, čo môže predstavovať zvýšené riziko šírenia vtáčej chrípky, najmä pri jej odosielaní do iných členských štátov alebo tretích krajín.
(5)
Zo skúseností s výskytom ohniska vysoko patogénnej vtáčej chrípky vírusového podtypu H5N1 a iných kmeňov vtáčej chrípky podtypov H5 a H7 vyplýva, že táto kategória hydiny je obzvlášť ohrozená a že na zníženie tohto rizika je potrebné prijať ďalšie opatrenia.
(6)
Preto je vhodné, aby členské štáty pre tento typ produkcie hydiny vypracovali usmernenia týkajúce sa osvedčených postupov v oblasti biologickej bezpečnosti, v ktorých sa podrobne opíšu a doplnia opatrenia ustanovené v smernici 2005/734/ES, najmä pokiaľ ide o hospodárstva, z ktorých sa hydina odosiela do iných členských štátov alebo tretích krajín.
(7)
V smernici 2005/94/ES sa ustanovujú určité preventívne opatrenia týkajúce sa sledovania a včasného zistenia vtáčej chrípky. V uvedenej smernici sa vyžaduje realizácia programov zameraných na sledovanie vtáčej chrípky v hospodárstvach s chovom hydiny. Usmernenia týkajúce sa osvedčených postupov v oblasti biologickej bezpečnosti, ďalšie opatrenia v oblasti biologickej bezpečnosti a testovanie pred odosielaním hydiny podľa tohto rozhodnutia by mali predstavovať ďalšie záruky pre obchod a vývoz živej hydiny a mali by prispieť k zníženiu rizika šírenia tejto choroby.
(8)
Laboratórne výskumy by sa mali uskutočňovať v súlade s postupmi stanovenými v rozhodnutí Komisie 2006/437/ES z 31. augusta 2006, ktorým sa schvaľuje diagnostická príručka pre vtáčiu chrípku podľa smernice Rady 2005/94/ES.
(9)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Predmet úpravy a rozsah pôsobnosti
Týmto rozhodnutím sa ustanovujú:
a)
opatrenia v oblasti biologickej bezpečnosti, ktoré sa majú uplatňovať na hospodárstva, v ktorých je držaná hydina určená na obnovu zásob voľne žijúcej zveri; a
b)
opatrenia zamerané na sledovanie, ktoré sa majú uplatňovať pri odosielaní úžitkovej hydiny určenej na obnovu zásob voľne žijúcej zveri do iných členských štátov alebo tretích krajín.
Článok 2
Vymedzenie pojmov
Na účely tohto rozhodnutia sa uplatňujú tieto pojmy:
a)
pod pojmom „hydina“ sa rozumie vtáctvo, morky, perličky, kačice, husi, prepelice, holuby a bažanty a jarabice a vtáky radu bežce (Ratitae), chované alebo držané v zajatí na účely chovu, produkcie mäsa alebo konzumných vajec, alebo na obnovu zásob zveri;
b)
pod pojmom „úžitková hydina“ sa rozumie hydina stará 72 hodín alebo viac, chovaná na účely produkcie mäsa a/alebo konzumných vajec alebo na obnovu zásob zveri;
c)
pod pojmom „voľne žijúca zver“ sa rozumie voľne žijúce vtáctvo, ktoré sa poľuje na účely ľudskej spotreby.
Článok 3
Usmernenia týkajúce sa osvedčených postupov v oblasti biologickej bezpečnosti
Členské štáty v spolupráci s poľnohospodármi držiacimi hydinu na účely obnovy zásob voľne žijúcej zveri vyvinú usmernenia týkajúce sa osvedčených postupov v oblasti biologickej bezpečnosti pre tieto hospodárstva, pričom zohľadnia opatrenia v oblasti biologickej bezpečnosti podľa rozhodnutia 2005/734/ES (ďalej len „usmernenia pre opatrenia biologickej bezpečnosti“).
Článok 4
Podmienky odosielania hydiny určenej na obnovu zásob voľne žijúcej zveri
1. Členské štáty zabezpečia, aby odosielanie úžitkovej hydiny určenej na obnovu zásob voľne žijúcej zveri do iných členských štátov alebo tretích krajín bolo povolené len vtedy, ak hospodárstvo, z ktorého sa hydina odosiela:
a)
prešlo inšpekciou úradného veterinára, ktorý potvrdil, že hospodárstvo je v súlade s usmerneniami týkajúcimi sa osvedčených postupov v oblasti biologickej bezpečnosti; a
b)
počas dvoch mesiacov pred odoslaním hydiny sa v tomto hospodárstve,
i)
buď realizoval úradný program zameraný na sledovanie vtáčej chrípky podľa smernice 2005/94/ES;
alebo
ii)
uskutočnilo sérologické vyšetrenie na vtáčiu chrípku vírusových podtypov H5 a H7 s negatívnym nálezom, pričom v oboch prípadoch sa vzorky odobrali náhodným jedincom z pôvodného kŕdľa, z ktorého sa vyberie zásielka takto:
-
50 vzoriek v prípade kačíc a husí, alebo
-
20 vzoriek v prípade ostatnej hydiny.
2. Členské štáty zabezpečia, aby zásielky úžitkovej hydiny určenej na obnovu zásob voľne žijúcej zveri do iných členských štátov alebo tretích krajín, ktorá je mladšia ako jeden mesiac, boli povolené ak:
a)
hospodárstvo, z ktorého sa zásielky odosielajú, splnili podmienky stanovené v odseku 1; a
b)
virologické vyšetrenie na vtáčiu chrípku sa vykonalo buď formou izolácie vírusu alebo PCR s použitím 20 kloakálnych sterov a 20 tracheálnych alebo orofaryngeálnych sterov z hydiny, ktorá sa má odoslať v priebehu jedného týždňa pred dátumom odoslania.
3. Členské štáty zabezpečia, aby sa pred odoslaním úžitkovej hydiny uvedenej v odsekoch 1 a 2 tohto článku vykonalo zdravotné vyšetrenie pôvodného kŕdľa, ktoré sa vyžaduje podľa článku 10 a ods. 1 písm. c) smernice 90/539/EHS v priebehu 24 hodín pred odoslaním zásielky.
4. Členské štáty zabezpečia, aby sa laboratórne testy ustanovené v odseku 1 písm. b) a odseku 2 tohto článku vykonali v súlade s diagnostickou príručkou zriadenou v súlade s článkom 50 ods. 1 smernice 2005/94/ES.
Článok 5
Osvedčovanie
Členské štáty zabezpečia, aby na zdravotných osvedčeniach stanovených v článku 17 smernice 90/539/EHS, ktoré sú priložené k zásielkam hydiny určenej na obnovu zásob voľne žijúcej zveri, odosielanej do iných členských štátov, bolo uvedené toto:
„Táto zásielka spĺňa veterinárne podmienky ustanovené v rozhodnutí Komisie rozhodnutie 2006/605/ES.“
Článok 6
Opatrenia zhody
Členské štáty bezodkladne prijmú opatrenia potrebné na dosiahnutie súladu s týmto rozhodnutím a uverejnia tieto opatrenia. Bezodkladne o nich informujú Komisiu.
Článok 7
Adresát
Toto rozhodnutie je určené členským štátom.
V Bruseli 6. septembra 2006